KOMISIJOS REGLAMENTAS (EB) Nr. 1739/2005
2005 m. spalio 21 d.
nustatantis gyvūnų sveikatos reikalavimus cirko gyvūnų judėjimui tarp valstybių narių
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB (1) A priedo 1 dalyje, bei jų importą į Bendriją, ypač į jos 23 straipsnį,
kadangi:
(1)
Vadovaujantis Direktyva 92/65/EEB, reikėtų, nukrypstant nuo bendrų tos direktyvos II skyriuje nustatytų gyvūnų judėjimo taisyklių, nustatyti specialius sveikatos reikalavimus cirko gyvūnų judėjimui. Šiame reglamente numatytos priemonės turėtų būti taikomos keliaujančioms gyvūnų parodoms, kilnojamiems žvėrynams ar dresuotų gyvūnų atrakcionams, bet ne nuolatiniams ūkinės veiklos vienetams, minimiems Direktyvos 92/65/EEB 2 straipsnio 1 dalies c punkte.
(2)
Dėl gyvūnų sveikatos kompetentingos tarnybos privalo turėti tam tikros informacijos apie cirkus ir kilnojamus žvėrynus, kuriuose dalyvauja cirko gyvūnai, ypač jiems keliaujant tarp valstybių narių. Todėl reikėtų reikalauti, kad tokie cirkai ir kilnojami žvėrynai būtų registruojami valstybėse narėse ir kad būtų registruojami jų kelionių maršrutai.
(3)
Cirkai ir kilnojami žvėrynai dažnai rodo vaidinimus ne jų kilmės valstybėje narėje. Todėl turėtų būti sudarytos galimybės jiems užsiregistruoti toje valstybėje narėje, kurioje jie įprastai gyvena arba kurioje jie tuo metu yra, net jei tai nėra jų kilmės valstybė narė.
(4)
Dresuotų gyvūnų atrakcionas - tai visų pirma viešo demonstravimo arba pramoginiais tikslais laikomas vienas gyvūnas arba ribotas jų skaičius; jis gali būti savarankiškai valdomas arba būti savarankiška nuosavybe. Dresuotų gyvūnų atrakcionai gali būti rodomi ne jų kilmės valstybėje narėje, pavyzdžiui, kai jie yra cirko dalis arba kai atlieka individualų darbą, pavyzdžiui, pramoginiais tikslais arba dalyvauja filmavime. Todėl šio reglamento taikymo sritis turėtų apimti ir dresuotų gyvūnų atrakcionus.
(5)
Pavojus, kylantis cirko arba kilnojamo žvėryno gyvūnų sveikatai, yra tiesiogiai susijęs su juose laikomų gyvūnų rūšimis. Todėl iš cirko ir dresuotų gyvūnų atrakcionų valdytojų turėtų būti reikalaujama pildyti žurnalus užrašant reikiamus duomenis apie jų turimus gyvūnus.
(6)
Reikia sudaryti sąlygas tikrinti cirko gyvūnų sveikatos būklę. Atsižvelgiant į tai, kad Bendrijoje gyvūnų judėjimas vyksta labai įvairiais būdais, reikėtų nustatyti, kad cirko gyvūnai turi turėti pasus, kuriuose būtų įrašoma visa su gyvūno sveikata susijusi informacija, įskaitant oficialių tyrimų ir skiepijimų duomenis.
(7)
Cirko gyvūnų sveikatos taisyklės gali būti paremtos tais pačiais principais, kaip ir gyvūnų sveikatą reglamentuojantys Bendrijos teisės aktai dėl ūkiuose laikomų naminių gyvūnų prekybos Bendrijos viduje, įskaitant 1964 m. birželio 26 d. Tarybos direktyvą Nr. 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (2) ir 1991 m. sausio 28 d. Tarybos direktyvą Nr. 91/68/EEB dėl gyvūnų sveikatos reikalavimų, reglamentuojančių Bendrijos vidaus prekybą avimis ir ožkomis (3). Tačiau šias taisykles reiktų pritaikyti cirkuose ir kilnojamuose žvėrynuose laikomų gyvūnų rūšims būdingoms problemoms, ir jas turėtų tinkamai patvirtinti oficialiai paskirtas veterinarijos gydytojas, kaip numatyta Tarybos direktyvos 90/425/EEB (4) 2 straipsnio 7 dalyje.
(8)
Gyvūnų sveikatos sąlygas ir lydinčiuosius dokumentus arba pasus kačių, šunų ir šeškų judėjimui Bendrijos viduje reglamentuoja Europos Parlamento ir Tarybos reglamentas (EB) Nr. 998/2003 (5), o arklinių judėjimui - Komisijos sprendimas 93/623/EEB (6). Todėl šių rūšių cirko gyvūnai turi atitikti minėtuose teisės aktuose nustatytas taisykles dėl pasų ir gyvūnų sveikatos.
(9)
Siekiant nuoseklumo, reikėtų Airijai, Kiprui, Maltai ir Jungtinei Karalystei leisti taikyti jų nacionalines karantino taisykles, kaip numatyta Direktyvoje 92/65/EEB, tiems cirko gyvūnams, kurie gali susirgti pasiutlige.
(10)
Šiame reglamente numatytos priemonės turėtų nepažeisti 1996 m. gruodžio 9 d. Tarybos reglamentą (EB) Nr. 338/97 (7) dėl laukinės faunos ir floros rūšių apsaugos kontroliuojant jų prekybą įgyvendinančių teisės aktų.
(11)
Siekiant užtikrinti visišką cirko gyvūnų atsekamumą, būtina visus cirko gyvūnų judėjimus Bendrijoje registruoti naudojantis TRACES sistema, įdiegta Komisijos sprendimu 2004/292/EB (8), ir taikyti Bendrijos vidaus prekybos reikalavimus, nustatytus 2004 m. kovo 30 d. Komisijos reglamentu (EB) Nr. 599/2004 dėl Bendrijos vidaus prekybos gyvūnais ir gyvūninės kilmės produktais suderinto sertifikato pavyzdžio ir patikrinimo ataskaitos patvirtinimo (9).
(12)
Reikėtų skirti pakankamai laiko šiame reglamente nustatytiems naujiems reikalavimams įgyvendinti.
(13)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
Nukrypstant nuo Direktyvos 92/65/EEB II skyriaus nuostatų, šiame reglamente nustatomi gyvūnų sveikatos reikalavimai, taikytini cirko gyvūnų judėjimui tarp valstybių narių.
Cirko taisyklės mutatis mutandis taikomos dresuotų gyvūnų atrakcionams.
Šis reglamentas taikomas nepažeidžiant:
a)
priemonių, tam tikrose valstybėse narėse taikomų gyvūnams, galintiems susirgti pasiutlige, kaip numatyta Direktyvos 92/65/EEB 10 straipsnio 4 dalyje;
b)
atitinkamų sertifikavimo taisyklių, kurios numatytos Tarybos reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą įgyvendinančiuose teisės aktuose.
2 straipsnis
Apibrėžimai
Šiame reglamente:
1)
„cirkas“ - keliaujanti paroda arba kilnojamas žvėrynas, kuriame yra vienas arba daugiau gyvūnų;
2)
„gyvūnas“ - vienos iš Direktyvos 92/65/EEB A priede išvardytų rūšių gyvūnas, laikomas viešai rodyti pramoginiais arba švietimo tikslais;
3)
„cirko valdytojas“ - cirko savininkas, jo atstovas arba kitas už visą cirką atsakingas asmuo;
4)
„oficialiai paskirtas veterinarijos gydytojas“ - oficialiai paskirtas veterinarijos gydytojas, kaip apibrėžta Direktyvos 90/425/EEB 2 straipsnio 7 dalyje.
3 straipsnis
Judėjimas tarp valstybių narių
Cirkas gali judėti iš vienos valstybės narės į kitą tik jei jis yra registruotas kaip reikalaujama 4 straipsnyje ir jei jis atitinka 8, 9 ir 10 straipsnių nuostatas.
4 straipsnis
Cirkų registravimas
1. Likus ne mažiau kaip 40 darbo dienų iki pirmojo cirko judėjimo į kitą valstybę narę, cirko valdytojas raštu pateikia registracijos prašymą valstybės narės, kurioje yra jo juridinė buveinė, arba valstybės narės, kurioje tuo metu yra cirkas, kompetentingai tarnybai.
2. Gavusi 1 dalyje minimą prašymą, kompetentinga tarnyba atlieka visus reikiamus patikrinimus, ar cirke laikomasi visų šiame reglamente nustatytų gyvūnų sveikatos reikalavimų.
3. Jei cirkas atitinka 2 dalyje minimus reikalavimus, kompetentinga tarnyba išduoda:
a)
individualų cirko registracijos numerį, prasidedantį valstybės narės ISO kodu;
b)
5 straipsnyje numatytą gyvūnų žurnalą;
c)
6 straipsnyje numatytą cirko judėjimo žurnalą;
d)
7 straipsnyje numatytus gyvūnų pasus.
4. Kompetentinga tarnyba registruoja visus pagal 3 dalį išduotus dokumentus.
5 straipsnis
Gyvūnų žurnalas
4 straipsnio 3 dalies b punkte numatytas cirko gyvūnų žurnalas turi atitikti I priede pateiktą pavyzdį ir turėti 4 straipsnio 3 dalies a punkte numatytą registracijos numerį. Prieš išduodant žurnalą, ant kiekvieno jo puslapio turi būti oficialiai paskirto veterinarijos gydytojo antspaudas ir parašas.
6 straipsnis
Cirko judėjimo žurnalas
4 straipsnio 3 dalies c punkte numatytas cirko judėjimo žurnalas turi atitikti II priede pateiktą pavyzdį ir turėti 4 straipsnio 3 dalies a punkte numatytą registracijos numerį. Prieš kiekvieną 9 straipsnyje minimą judėjimą, kiekvienas įrašas turi būti oficialiai paskirto veterinarijos gydytojo antspauduotas ir pasirašytas.
7 straipsnis
Gyvūnų pasai
1. Kaip numatyta 4 straipsnyje, kompetentinga tarnyba kiekvienam cirko gyvūnui, kuris nėra paminėtas šio straipsnio 2, 3 ir 4 dalyse, išduoda III priede pateiktą pavyzdį atitinkantį pasą.
2. Kaip numatyta 4 straipsnyje, kompetentinga tarnyba cirko paukščiams ir graužikams išduoda bendrą pasą, atitinkantį IV priede pateiktą pavyzdį.
3. Cirko šunims, katėms ir šeškams taikytinos Reglamente (EB) Nr. 998/2003 nustatytos taisyklės dėl pasų ir gyvūnų sveikatos.
4. Cirko arkliniams taikytinos Sprendime 93/623/EEB nustatytos taisyklės dėl pasų ir gyvūnų sveikatos.
8 straipsnis
Cirko valdytojo įpareigojimai
1. Prieš cirkui judant į kitą valstybę narę, cirko valdytojas užtikrina, kad:
a)
4 straipsnio 3 dalies b ir c punktuose numatyti žurnalai būtų tinkamai atnaujinti naujausiais duomenimis;
b)
visi cirko gyvūnai turėtų tinkamai atnaujintus pasus;
c)
likus ne mažiau kaip 10 darbo dienų iki išvykimo, valstybės narės, kurioje yra cirkas, kompetentinga tarnyba informuojama apie cirko ketinimą judėti į kitą valstybę narę.
2. Cirko valdytojas užtikrina, kad visi cirko gyvūnai būtų laikomi taip, jog neturėtų tiesioginio arba netiesioginio sąlyčio su jokiu kitu pagal šį reglamentą neregistruotu gyvūnu.
3. Cirko valdytojas užtikrina, kad informacija 4 straipsnio 3 dalies b ir c punktuose žurnaluose būtų saugoma ne mažiau kaip penkerius metus.
9 straipsnis
Cirkų judėjimo tarp valstybių narių reikalavimai
1. Prieš cirkui išvykstant į kitą valstybę narę, valstybės narės, iš kurios išvykstama, oficialiai paskirtas veterinarijos gydytojas:
a)
patikrina, ar vietai, iš kurios išvykstama, netaikomi jokie gyvūnų sveikatos apribojimai dėl ligos, kuria gali susirgti cirko gyvūnai;
b)
likus 10 darbo dienų iki išvykimo patikrina visus cirko gyvūnus, ar jie yra kliniškai sveiki;
c)
patikrina, ar 4 straipsnio 3 dalies b punkte numatytas cirko gyvūnų žurnalas yra atnaujintas naujausiais duomenimis ir visiškai užpildytas iki patikrinimo dienos;
d)
patikrina, ar cirko gyvūnų pasai yra atnaujinti naujausiais duomenimis.
2. Jei yra laikomasi visų 1 dalyje numatytų sąlygų, oficialiai paskirtas veterinarijos gydytojas, pasirašydamas ir antspauduodamas paskutinę 4 straipsnio 3 dalies c punkte numatyto cirko judėjimo žurnalo skiltį, duoda leidimą cirkui judėti per ateinančias 10 darbo dienų.
10 straipsnis
Duomenys apie cirkų judėjimą tarp valstybių narių
1. Likus ne mažiau kaip 48 valandoms iki cirko išvykimo iš vienos valstybės narės į kitą cirko valdytojas išvykimo valstybės narės kompetentingai tarnybai pateikia reikiamus duomenis Bendrijos vidaus prekybos sertifikatui TRACES sistemoje užpildyti.
2. Kompetentinga išvykimo valstybės narės tarnyba, naudodamasi TRACES sistema, apie cirko judėjimą praneša paskirties valstybės narės ir tranzito valstybės narės kompetentingoms tarnyboms.
3. Į Reglamente (EB) Nr. 599/2004 pateikto Bendrijos vidaus prekybos sertifikato pavyzdžio I.31 punktą, skirtą gyvūnų ir (arba) produktų identifikavimui, įrašomos cirko gyvūnų rūšys ir paso numeris, o II dalyje nurodomas šis reglamentas.
11 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. spalio 21 d.